CELEX: 32017R0228
Language: et
Date: 2017-02-09 00:00:00
Title: Komisjoni määrus (EL) 2017/228, 9. veebruar 2017, millega muudetakse Euroopa Parlamendi ja nõukogu määrust (EÜ) nr 178/2002 Euroopa Toiduohutusameti teaduskomisjonide nimetuste ja pädevusvaldkondade osas (EMPs kohaldatav tekst )

10.2.2017   
            
            
               ET
            
            
               Euroopa Liidu Teataja
            
            
               L 35/10
            
         KOMISJONI MÄÄRUS (EL) 2017/228,
   9. veebruar 2017,
   millega muudetakse Euroopa Parlamendi ja nõukogu määrust (EÜ) nr 178/2002 Euroopa Toiduohutusameti teaduskomisjonide nimetuste ja pädevusvaldkondade osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 28 lõike 4 teist lõiku,
   ning arvestades järgmist:
   
               (1)
            
            
               Määruse (EÜ) nr 178/2002 artikliga 28 on loodud kümme teaduskomisjoni, mis vastutavad igaüks oma pädevusvaldkonnas Euroopa Toiduohutusameti (edaspidi „amet“) teaduslike arvamuste esitamise eest. Nende komisjonide hulka kuuluvad muu hulgas: toidu lisaainete ja toidule lisatavate toitaineallikate komisjon („ANSi komisjon“), eritoidu, toitumise ja allergia komisjon („NDA komisjon“) ning toiduga kokkupuutuvate ainete, ensüümide, lõhna- ja maitseainete ning abiainete komisjon („CEFi komisjon“).
            
         
               (2)
            
            
               3. veebruaril 2016 esitas amet komisjonile taotluse nimetada ANSi, NDA ja CEFi teaduskomisjonid ümber, et võtta arvesse tehnika ja teaduse arengu eeldatavaid muutusi.
            
         
               (3)
            
            
               Tehnilised ja teaduslikud muutused mõjutavad peamiselt komisjonide töökoormust. Eelkõige peaks lähiaastatel suurenema CEFi komisjoni töökoormus, kuna kooskõlas Euroopa Parlamendi ja nõukogu määrusega (EÜ) nr 1332/2008 (2) on vaja hinnata menetluses olevaid liidu toiduensüümide loetellu lisamise taotlusi. Seepärast tuleks lõhna- ja maitseainete hindamine, mis on praegu CEFi komisjoni ülesanne, teha ülesandeks ANSi komisjonile.
            
         
               (4)
            
            
               Selleks et praegust ANSi komisjoni mitte liigselt koormata, tuleks NDA komisjonile teha ülesandeks toidule lisatavate toitaineallikate ja muude füsioloogilise mõjuga ainete hindamine, kuna selle töökoormus peaks vähenema tänu toiduga saadavate ainete võrdlusväärtuste väljatöötamise lõpetamisele ja tänu sellele, et Euroopa Parlamendi ja nõukogu määruse (EÜ) nr 1924/2006 (3) kohasesse lubatud tervisealaste väidete nimekirja lisamise taotluste arv väheneb. Ka on selline ülesannete ümberjagamine kooskõlas NDA komisjoni pädevusvaldkonnaga, kuna mõned toitaineallikatena kasutatavad ained kuuluvad uuendtoidu kategooriasse, mida hindab praegu NDA komisjon.
            
         
               (5)
            
            
               Seepärast muudetakse käesoleva määrusega kõnealuse kolme komisjoni nimetust järgmiselt: ANSi komisjon nimetatakse ümber „toidu lisaainete ning lõhna- ja maitseainete komisjoniks“, NDA komisjon „toitumise, uuendtoidu ja toiduallergeenide komisjoniks“ ning CEFi komisjon „toiduga kokkupuutuvate materjalide, ensüümide ja abiainete komisjoniks“.
            
         
               (6)
            
            
               ANSi ja CEFi komisjoni praeguste liikmete ametiaeg lõppeb 30. juunil 2017 ning ameti ülejäänud kaheksa teaduskomisjoni, sh NDA komisjoni liikmete ametiaeg 30. juunil 2018. Selleks et anda ametile piisavalt aega komisjonide töö tõhusaks korraldamiseks vastavalt määruse (EÜ) nr 178/2002 artikli 28 lõigetele 5 ja 9, kohaldatakse käesolevat määrust alates 1. juulist 2018.
            
         
               (7)
            
            
               Seepärast tuleks määrust (EÜ) nr 178/2002 vastavalt muuta.
            
         
               (8)
            
            
               Käesoleva määrusega ettenähtud meetmed on kooskõlas taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 178/2002 artikli 28 lõike 4 esimest lõiku muudetakse järgmiselt:
   
               1)
            
            
               punkt a asendatakse järgmisega:
               
                           „a)
                        
                        
                           toidu lisaainete ning lõhna- ja maitseainete komisjon;“
                        
                     
         
               2)
            
            
               punkt e asendatakse järgmisega:
               
                           „e)
                        
                        
                           toitumise, uuendtoidu ja toiduallergeenide komisjon;“
                        
                     
         
               3)
            
            
               punkt j asendatakse järgmisega:
               
                           „j)
                        
                        
                           toiduga kokkupuutuvate materjalide, ensüümide ja abiainete komisjon.“
                        
                     
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas ja seda hakatakse kohaldama alates 1. juulist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. veebruar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 31, 1.2.2002, lk 1.
   
      (2)  Euroopa Parlamendi ja nõukogu 16. detsembri 2008. aasta määrus (EÜ) nr 1332/2008, mis käsitleb toiduensüüme ning millega muudetakse nõukogu direktiivi 83/417/EMÜ, nõukogu määrust (EÜ) nr 1493/1999, direktiivi 2000/13/EÜ, nõukogu direktiivi 2001/112/EÜ ja määrust (EÜ) nr 258/97 (ELT L 354, 31.12.2008, lk 7).
   
      (3)  Euroopa Parlamendi ja nõukogu 20. detsembri 2006. aasta määrus (EÜ) nr 1924/2006 toidu kohta esitatavate toitumis- ja tervisealaste väidete kohta (ELT L 404, 30.12.2006, lk 9).